钦定古今图书集成/明伦汇编/官常典/第668卷 > 《请吴王引师友文学观书问道启》
## 钦定古今图书集成/明伦汇编/官常典/第668卷 > 《请吴王引师友文学观书问道启》

晋陆云

物，是以广纳俊士，博观载籍，朝夕师傅，夙夜勤礼，宾
友嘉客，讲义于前；往古来今，日闻于耳，故知积德广
而流芳罔极。”伏惟殿下天资聪叡，应期挺秀，圣敬敷
闻，辉光日新。即位已来，仍遭不造，大礼虽阕，哀故滋
有。宾客无接觐之宴，师友阙讲诵之礼，愚臣所以寤
寐永叹而私怀慷慨者也。愚以宜发通客之令，使朝
士有接见之缘。又可时与师友文学披观文籍，坐而
论道，非学无以闻义，非士无以行礼。礼义既举，群望
允塞，此臣下所以拭目思德音之发者也。臣区区所
怀，敢以闻。

又

臣云言。臣前启，可与师友文学，观书论道。今又天时
清适，正是讲诵之日。臣闻崇山之高，不厌其峻；沧海
之量，无限于广。是以周公一日万事，犹复旁观百篇；
孔子假期玩年，至于韦编三绝。由是言之，虽圣之弘，
亦不能不求之于学也。伏惟殿下明德光劭，天资秀
朗，方当光演文武，允迪皇猷。如复垂精古今之奥，仰
览千载之籍，则神道叡知，无物不照。且师友文学，朝
选于众，以德来教。虽丰禄崇礼，已隆其人；而先王之
道，未简圣听。在位累载，官废其职，每听其言，亦怀慷
慨。臣以可于良日，就讲经学，先阐大道，永播芳风。愚
臣区区，敢献瞽言。